Preotul Liviu Mihăilă a fost anunţat oficial candidat al PNL la Primăria din Fălticeni, în prezenţa copreşedinţilor Alina Gorghiu şi Vasile Blaga.

„Nu știu dacă este chiar de bun augur treaba asta, preoții cu preoții, politica cu politica, nu știu cum se împacă una cu alta”, spune o localnică.

„Ca fiind primar? Da, vrea să candideze. Urât, urât, ca să va spun, urât, pentru că e preot, preotul cu treaba lui, primarii cu treaba lor”, adaugă altă femeie.

De 15 ani, preotul Liviu Mihăilă slujeşte la biserica din satul Hreaţca, aflat în apropierea municipiului Fălticeni.

„Un pic ne-a, cum să spun, am rămas surprinși că ne părăsește , da ce putem să fac”, spune un enoriaş.

„Îmi pare rău că se duce de la noi... că a fost un preot extraordinar”, spune o femeie.

Preotul nu vrea să renunţe la parohie şi spune că şi-a informat superiorii, însă nu a primit niciun răspuns de la aceştia.

„Eu mă aștept ori să fiu suspendat pentru o perioadă ori să fiu lăsat doar ca slujitor dar nu cu funcția de paroh, ăsta e cazul cel mai fericit, mă aștept să fiu și caterisit, tre să recunosc”, declară preotul.

Biserica Ortodoxă Română a anunţat, în mai multe ocazii, că le interzice preoţilor să facă politică şi să candideze pentru diverse funcţii publice.